text: Tyske politifolk skændes om genindførelse af grænsekontrol
  12 august 2015 kl. 03.49
  Et af Tysklands to politiforbund føler sig så presset over flygtningestrømmene, at det kræver flere mand.
  Mens det ene af Tysklands to politiforbund opfordrer til, at der bliver genindført paskontrol ved grænserne internt i Europa, så afviser det andet forbund forslaget som nytteløst og praktisk umuligt at gennemføre.
  Kontrollen ved Tysklands grænser blev som i de fleste EU-lande afskaffet med Schengen-samarbejdet.
  - Fra politiets synspunkt ville det bedste være at gå tilbage til grænsekontrollen, siger Rainer Wendt, formand for Deutsche Polizeigewerkschaft (Det Tyske Politiforbund), ifølge nyhedsbureauet AFP.
  Forbundet ønsker 1000 ekstra politifolk til at lette arbejdsbyrden.
  Senere tirsdag viste politiforbundet indenrigsminister i Tyskland Thomas de Maiziere de "katastrofale forhold", som det overarbejdsbebyrdede politi nær grænsen til Østrig arbejder under.
  Det andet politiforbund, Gewerkschaft der Polizei (GdP), afviser genindførelsen af grænsekontrollen.
  Forbundspolitiet har "ikke længere midlerne til køretøjer og computerudstyr til i løbet af kort tid at kunne kontrollere grænserne som før Schengen", siger Jörg Radek, viceformand for GdP til avisen "Welt".
  Desuden mener han, at det vil være virkningsløst at forstærke bemandingen ved Tysklands sydlige grænser.
  - Det er vores erfaring, at flygtninge så bare vil benytte sig af andre grænseovergange, siger han.
  Schengen-zonen betyder, at migranter, der kommer til eksempelvis Italien, sædvanligvis kan rejse gennem nabolandene Frankrig, Østrig, Schweiz og Slovenien på deres vej til blandt andet Tyskland og Skandinavien.
  Tyskland forventer ifølge AFP at modtage op til 500.000 asylansøgere i år.
  Der blev midlertidigt indført grænsekontrol i Tyskland, da landet var vært for et G7-topmøde i juni.
  I modsætning til Danmark har Tyskland mere end et politi: Delstatspoliti, forbundspoliti og grænsebeskyttelsespoliti blandt andet.
  